 NA CHARLES WASONGA RAIS wa Tanzania Samia Suluhu Hassan alichukua hatua ya kijasiri zaidi kwa kuvunja bodi ya Kampuni ya Usambazaji Umeme  Tanzania (Tanesco), kutokana na ongezeko la visa vya kupotea kwa umeme. Juzi, Tanzania, sawa na Kenya, ilikumbwa na hitilafu ya kupotea kwa umeme kote nchini humo. Nchi hiyo imekuwa ikikumbwa na tatizo hilo kutokana na kiwango cha chini cha umeme unaozalishwa, hali ambayo imechangia kuanzishwa kwa mpango wa utoaji kawi hiyo kwa vipimo. Hata hivyo, nchini Kenya, kupotea kwa umeme kote nchini kumechangiwa na hitilafu zinazokumba nyaya za kusambaza kawi hiyo wala sio upungufu katika uzalishaji. Hata hivyo, Kenya na Tanzania zimeshughulikia changamoto hiyo kwa njia tofauti. Serikali ya Kenya imependekeza kutenganishwa kwa nyaya za kusambaza umeme na hamna afisa yeyote aliyechukuliwa hatua kutokana na hitilafu ya kupotea kwa kawi hii. Lakini nchini Tanzania, Rais Suluhu amevunja bodi ya kampuni ya Tanesco huku akimteua mwenyekiti wake Paule Kisesa Simuli kuwa balozi mpya wa nchi hiyo nchini Uganda. Nafasi ya Simuli amekabidhiwa Dkt Rhimo Nyanzaho, mkurugenzi wa kitengo cha biashara katika Benki ya Azania. Visa vya kupotea kwa umeme nchini Tanzania vinachangiwa na kupungua kwa maji katika mabwawa na ukarabati wa nyaya na nguzo za umeme unaoendelea. Kenya imekumbwa na visa vya kupotea kwa umeme kote nchini mara tatu ndani ya miezi sita huku kisa cha hivi punde kikitokea mnamo Desemba 10, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  